รู้จัก DRx ที่ให้เราลงทุนหุ้น Apple และ Tesla ผ่านตลาดหุ้นไทย
ความฝันหนึ่งของนักลงทุนรายย่อยหลายคน คือได้เป็นเจ้าของบริษัทระดับโลก อย่างเช่น Apple, Tesla  แต่ปัญหาคือ ถ้าให้ไปเปิดบัญชีโดยตรงที่ต่างประเทศ ก็ต้องเจอกับขั้นตอนที่ยุ่งยาก บางโบรกเกอร์ต้องใช้เงินลงทุนขั้นต่ำถึงหลักแสนบาท แถมค่าธรรมเนียมสูง
30 ก.ย. 2565

รู้จัก DRx ที่ให้เราลงทุนหุ้น Apple และ Tesla ผ่านตลาดหุ้นไทย
SET x ลงทุนแมน
ความฝันหนึ่งของนักลงทุนรายย่อยหลายคน
คือได้เป็นเจ้าของบริษัทระดับโลก อย่างเช่น Apple, Tesla
แต่ปัญหาคือ ถ้าให้ไปเปิดบัญชีโดยตรงที่ต่างประเทศ ก็ต้องเจอกับขั้นตอนที่ยุ่งยาก
บางโบรกเกอร์ต้องใช้เงินลงทุนขั้นต่ำถึงหลักแสนบาท แถมค่าธรรมเนียมสูง
หรือถ้าลงทุนผ่านกองทุนรวม ก็ไม่ค่อยตอบโจทย์คนที่อยากโฟกัสกับการลงทุนในหุ้นที่ชอบจริง ๆ 
เพราะต้องไปกระจายลงทุนในหุ้นตัวอื่น ๆ ที่อยู่ในกองทุนนั้นด้วย
แต่ก็มีอีกหนึ่งวิธี ที่ช่วยให้เราลงทุนไซซ์เล็ก เพื่อโอกาสที่ยิ่งใหญ่ ในตลาดโลกได้
นั่นก็คือ การลงทุนผ่านตัวช่วยที่ชื่อว่า “DRx”
แล้ว DRx คืออะไร ? 
ลงทุนแมนจะเล่าให้ฟัง
บอกก่อนว่า DRx ก็เป็นผลิตภัณฑ์ประเภทเดียวกันกับ DR
แต่เพื่อให้เข้าใจว่า DRx คืออะไรแบบง่าย ๆ เรามาทบทวนความรู้เรื่อง DR กันคร่าว ๆ
DR มาจากคำว่า Depositary Receipt 
หมายถึง ตราสารแสดงสิทธิการฝากหลักทรัพย์ต่างประเทศ ที่จดทะเบียนให้ซื้อขายได้เหมือนหุ้นในตลาดหุ้นของประเทศนั้น ๆ
ซึ่งหลักทรัพย์ที่ DR ใช้อ้างอิงนั้น ไม่เพียงแต่เป็นหุ้นรายตัว แต่ยังรวมไปถึงกองทุน ETF, REIT และ Infrastructure Trust ที่อยู่ในต่างประเทศ
โดยสิ่งที่นักลงทุนจะได้รับนั้น ก็ไม่ต่างจากการลงทุนในหุ้นเลย เพราะผลตอบแทนจากการลงทุนใน DR ก็คือ
- กำไรจากส่วนต่างราคา (กรณีที่ราคา DR ปรับตัวขึ้น)
- เงินปันผล (กรณีที่หุ้นอ้างอิงนั้นจ่ายเงินปันผล) และสิทธิประโยชน์อื่น ๆ
ยกตัวอย่าง DR ที่จดทะเบียนอยู่ในตลาดหุ้นไทยตอนนี้ เช่น
- “BABA80” ที่มีหลักทรัพย์ต่างประเทศอ้างอิงคือ หุ้นของบริษัท Alibaba Group Holding
- “E1VFVN3001” ที่มีหลักทรัพย์ต่างประเทศอ้างอิง คือ VN30 ETF โดยที่ VN30 ETF เป็นดัชนีของหุ้นชั้นนำ 30 ตัวแรกของเวียดนาม
ทีนี้มาเข้าประเด็นกันว่า DRx คืออะไร ?
DR ก็คือ Depositary Receipt ส่วน “x” ที่ต่อท้าย มาจากคำว่า “Extra Small”  ซึ่งหมายถึง ลงทุนได้เป็นหน่วยย่อย ย่อยกว่า DR ทั่วไป
พูดง่าย ๆ ก็คือ นักลงทุนสามารถซื้อขายในลักษณะที่เป็น Fractional Share หรือก็คือ “เศษย่อย ๆ” ของ DR ได้ โดยมีขั้นต่ำอยู่ที่ 0.0001 หน่วย
แล้วสินทรัพย์อ้างอิงของ DRx คืออะไร ?
คำตอบคือ เหมือนกับ DR ปกติเลย นั่นก็คือ หุ้นรายตัว, กองทุน ETF, REIT และ Infrastructure Trust ที่อยู่ในต่างประเทศ
โดยเราสามารถลงทุนใน DRx ได้ผ่านแอปพลิเคชัน Streaming เหมือนกับ DR และลงทุนในรูปสกุลเงินบาทได้ทันที โดยไม่ต้องมีภาระเรื่องการแลกเปลี่ยนเป็นสกุลเงินต่างประเทศ
พูดให้เข้าใจง่าย ๆ คือ แค่มีเงินหลักร้อย หรือหลักพันบาท ก็เริ่มต้นลงทุนเพื่อเป็นเจ้าของหุ้นของบริษัทระดับโลกได้ด้วย DRx
ความน่าสนใจอีกเรื่องของ DRx ก็คือ สามารถซื้อขายได้ตามเวลาตลาดต่างประเทศ ตามสินทรัพย์ที่ DRx ตัวนั้นอ้างอิงอยู่
เช่น DRx ที่มีสินทรัพย์อ้างอิงเป็นหุ้นที่จดทะเบียนในตลาดสหรัฐอเมริกา ก็จะสามารถซื้อขายได้ตามเวลาตลาดหลักทรัพย์ในสหรัฐอเมริกา
หรือว่า DRx ที่มีสินทรัพย์อ้างอิงเป็นหุ้นที่จดทะเบียนในเอเชีย 
ก็จะสามารถซื้อขายได้ ตามเวลาตลาดหลักทรัพย์ในเอเชีย
อีกหนึ่งไฮไลต์สำคัญก็คือ การเลือกส่งคำสั่งซื้อ-ขาย ได้ทั้งจำนวนเงินบาท และจำนวนหน่วย ซึ่งช่วยเพิ่มความยืดหยุ่นในการลงทุน
ซึ่งตอนนี้มี DRx ที่เปิดให้ลงทุนผ่านตลาดหุ้นไทยได้แล้ว 2 ตัว ตั้งแต่วันที่ 29 กันยายน ที่ผ่านมา นั่นก็คือ
- APPL80X ที่อ้างอิงหุ้น Apple Inc. บริษัทเทคโนโลยีใหญ่สุดในโลก เจ้าของ iPhone, iPad ที่เราใช้กัน
- TSLA80X ที่อ้างอิงหุ้น Tesla Inc.  บริษัทผลิตรถยนต์ไฟฟ้า ที่เต็มไปด้วยนวัตกรรมเจ๋ง ๆ
ใครที่อยากลงทุนในบริษัทที่น่าสนใจอย่าง 2 บริษัทนี้ DRx ก็จะเป็นอีกหนึ่งเครื่องมือสำคัญ ที่มาตอบโจทย์การลงทุนในส่วนนี้ของคุณได้
และก็น่าติดตามกันต่อไปว่าจะมี DRx ตัวไหน เปิดโอกาสดี ๆ ให้เราลงทุนได้ง่าย ๆ ผ่านตลาดหุ้นไทยกันอีกบ้าง
สำหรับใครที่ตอนนี้ มีบัญชีซื้อขายหุ้นไทยกับโบรกเกอร์ที่ให้บริการ และใช้แอปพลิเคชัน Streaming อยู่ สามารถลงทุน DRx โดยเปิดแอปพลิเคชันขึ้นมา ไปที่ My Menu ตรงมุมขวาล่าง แล้วกด “DRx” ก็จะสามารถกด Activate หรือเปิดการใช้งานการลงทุนใน DRx ได้เลย
ส่วนคนที่ยังไม่มีบัญชีหุ้นตอนนี้ สามารถดูรายละเอียดโบรกเกอร์ที่ให้บริการได้ที่ 
เพราะอย่าลืมว่า การลงทุนไซซ์เล็ก ก็มีโอกาสเติบโตอย่างยิ่งใหญ่ ในตลาดโลกได้ 
และ “DRx” ก็คือเครื่องมือที่ช่วยให้คุณ ได้คว้าโอกาสนั้น..
ทำความรู้จัก DRx เพิ่มเติมได้ที่